b'\n_START_ARTICLE_\nLetalstvo\n_START_PARAGRAPH_\nLet\xc3\xa1lstvo ali let\xc3\xa1lski transp\xc3\xb3rt (s tujko aviacija) je \xc4\x8dlove\xc5\xa1ka dejavnost, ki se ukvarja z razvojem, upravljanjem in uporabo zrakoplovov, posebno tistih te\xc5\xbejih od zraka. Pod zrakoplove \xc5\xa1tejemo vrste s trdnimi krili (letalo) in vrte\xc4\x8dimi krili (helikopter) kot tudi plovila, la\xc5\xbeja od zraka, kot so baloni in zra\xc4\x8dne ladje. Letalstvo se v splo\xc5\xa1nem deli na tri dele: komercialno, splo\xc5\xa1no in voja\xc5\xa1ko.\n_START_SECTION_\nKomercialno letalstvo\n_START_PARAGRAPH_\nKomercialno letalstvo ali komercialni zra\xc4\x8dni transport ponujajo letalske dru\xc5\xbebe, kot so slovenska Adria Airways ali pa tuje Lufthansa, Air France, British Airways, American Airlines, Singapore Airlines, Quantas in druge. Letalske dru\xc5\xbebe ponujajo prevoze potnikov in tovora._NEWLINE_Ta zvrst letalstva se je pri\xc4\x8dela po prvi svetovni vojni, uporabljala pa so se ve\xc4\x8dinoma biv\xc5\xa1a voja\xc5\xa1ka letala, preurejena za dobi\xc4\x8dkonosen prevoz potnikov in tovora. Dobi\xc4\x8dkonosen tovor je bila zra\xc4\x8dna po\xc5\xa1ta, zato so vlade pri\xc4\x8dele subvencionirati zra\xc4\x8dne prevoze. Med oktobrom 1929, ko je grof Zeppelin odprl prvo komercialno \xc4\x8dezatlantsko progo, in 6. majem 1937, ko je zgorel cepelin Hindenburg, so bile zra\xc4\x8dne ladje prevladujo\xc4\x8d na\xc4\x8din zra\xc4\x8dnega prevoza na dolge proge. Po drugi svetovni vojni je razvoj reaktivnih letal omogo\xc4\x8dil hiter prevoz velikega \xc5\xa1tevila potnikov.\n_START_SECTION_\nSplo\xc5\xa1no letalstvo\n_START_PARAGRAPH_\nSplo\xc5\xa1no letalstvo je izraz, ki obsega vse vrste letalstva, ki ne spadajo pod redne letalske prevoze (ki jih vr\xc5\xa1ijo letalske dru\xc5\xbebe) ali pod voja\xc5\xa1ke prevoze. V splo\xc5\xa1no letalstvo so vklju\xc4\x8dena zasebna letala, \xc4\x8darterske storitve, poslovna letala in druge vrste delujo\xc4\x8dih letal, ki niso samo strogo za namene transporta. Splo\xc5\xa1no letalstvo ni vedno nekomercialno. \xc4\x8ceprav je velik del rekreacijskega namena, so zelo pomebne tudi nekatere komercialne dejavnosti. Te so u\xc4\x8denje letenja, dostava, pregledovanje, kmetijski nameni, zra\xc4\x8dni taksi, \xc4\x8darterske potni\xc5\xa1ke storitve, poslovni leti, nujni prevozi, policijski nadzor, gasilstvo in podobno. Ultralahka letala postajajo vse bolj pomeben del visoko reguliranega sistema civilnega letalstva in se vse bolj pogosto \xc5\xa1tejejo pod splo\xc5\xa1no letalstvo. Splo\xc5\xa1no letalstvo je pomebno tudi za humanitarne namene, saj veliko organizacij uporablja lahka letala za prevoz pomo\xc4\x8di, zdravnikov in bolnikov. Izraz splo\xc5\xa1no letalstvo se obi\xc4\x8dajno definira za letala z do 19 sede\xc5\xbei oz. z do 45 ton te\xc5\xbee.'